《读钵山志寄怀薛慰农院长即用其九日澹然招集旃檀林即事原韵》
清代·应宝时

桑根先生其犹龙，入世出世殊凡庸。晚耽泉石岂所愿，早躬轩冕犹非慵。

东床寄我《钵山志》，如向群玉窥嵷巃。相违忽忽逾十载，未得携酒来过从。

金陵自昔最繁盛，劫火之后皆蒿蓬。记曾共蹑翠微顶，放眼一望万古空。

其时意熊尚雄杰，俯视多少岧峣峰。名花未厌鬓毛白，野草犹凝战血红。

寇盗初平四彝服，傲岸身世谁能容。幸蒙圣恩放归去，麋鹿性喜林草丰。

沧江一卧岁顿晚，惟爱深夜闻清钟。虚空打破便无碍，此理真实非机锋。

悬崖撒手百事了，先生之意将无同。桓公鲁公并辛苦，武乡终竟瘁厥躬。

何如靖节与元直，种秫种菜春融融。老方学诗不解律，聊赓长句呈河东。

作者简介：浙江永康人，字敏斋。道光二十四年举人，官至江苏按察使，署布政使。官苏松太道时，曾创建书院。工诗，注重诗律。有《射雕馆集》。